정조 23년 · 목
敎曰今日當召見已有下敎大臣卿宰三司使之來待◯敎曰次對欲待春謁行禮後爲之矣旣酬應諸臣三明日次對進定於今日◯予曰今雖召見亦豈有別般說話乎當以向批餘意略言於卿等矣大抵丙申處分大義姑舍以保世臣之意不得不然以我先大王盛德至善未及照燭也故未及處分若其凶謀彰著之後必當斷以大義置之公法矣此予當日處分卽所以明先王之心而彼雖婦女先王之所鍾愛也昔年之同氣也在予爲屬尊也鍾愛則猶近於私而體昔年同氣之情伸寡躬屬尊之誼則今日處分亦不可不然矣向者批旨中以世龍妻事引喩爲說或以爲龍妻則只是應坐與此有異云而究其實則亦有不然者當己丑五月仁廟大漸之時趙女在莊烈大妃前持筆墨請書一字此其陰謀叵測宗社安危間不容髮之時故孝廟推下趙女於大造殿月臺下使不得逞其凶計趙女之罪顧何如而龍妻實有參涉於其間者非但爲應坐而已故當日處分如此而今事則與龍妻猶或有間矣以事理言之亂萌未杜憂虞尙在則予豈以私恩掩公法而今則無憂虞之可言卽不過尸居之一老婦女也在今疏釋亦未爲不可而乙卯徒案爻周之時則卿等果力請還置故以不欲牢拒之意暫爲輿送城外卽令還入京弟若以龍妻故事而言之則自絕島宥還也事端稍定朝廷鞏固亦無一分可虞之端故當日廷臣只以公法爭之而已不甚覆難而猶難於遽然全釋故孝廟使之八置於慶熙宮之備邊司其時廷臣亦豈有不知之理乎上而必欲曲保下而不至力爭留此隙地擧措似近於苟且而此非不誠而然也欲使在廷之臣目慣耳熟之後始得全恩今日之事政亦與此相類矣初則欲待來頭曠蕩之時有此處分矣先王諱辰隔日而丙申以後始御先王禮陟之闕自到興化門及至崇政殿觸境追維不知何以爲心昌德之永慕堂卽仁元聖后昇遐之室而先朝常臨是堂追慕彌篤予於今行亦不得一往集慶堂近處蓋以追慕往日無以爲懷而伸誠無地寓慕無所雖有萬倍過於此者苟有可以一分表此日者則可以爲之矣旣又思之當日之如彼處分今日之如此處分非但爲時措之宜而已難以先朝斷恩之聖念亦必爲悅豫矣雖然此是明義錄中開卷初義則卿等之必不欲奉承亦不可謂非而向以俗所謂瞽睡已有所引喩者全釋與宥釋到今有何關係乎入處京第已在於乙卯金吾徒流案前此亦已爻周則有何全釋與否之更論而特以筆之於書頒諸朝紙始在於今日故如是爭執今雖還收全釋之敎全釋則固自如矣今雖還送城外畢竟則又當入處矣然則爭執於此事豈不反歸於不誠乎如彼垂死之喘置之京第固亦何妨而龍妻則其後族屬餘孹又有干犯於逆案者猶且一味宥恕曲盡全恩之方今之朝廷雖不及古之朝廷豈不思所以承順之道乎自古在懿親之屬者自當別論而其時則危疑之甚事勢不得不然故昭載其罪案於明義錄中而至於戡亂錄闡義昭鑑之例則推戴之逆皆亦拔之書中此亦故事而以極層義理言之拔之是亦一道義理則必無因此湮晦之慮而此敎之言於卿等亦足爲講明義理之一端矣今則丹書自如全釋已久而賓啓庭請若是紛紜苟使古大臣當之必無是事矣且以昔年之心仰推則尤必與先朝斷恩之聖念有異洋洋陟降鑑臨在上先朝聖意則或以卿等之言爲肯可而昔年之心則必不如是在予仰體之道烏可無今日之處分乎以義理言之則戡亂昭鑑之已例可據也以事理言之則所仰體者卽昔年之心也實情實理實義無出於此今日更勿相持期於究竟好矣左議政李秉模曰臣則素無學識每承聖敎竊仰其至正至當若夫義理關頭則惟有篤信聖人雖片言單辭中心服膺不敢毀墜而愚夫愚婦之賤亦或不能無一得之見故聖人所以必擇於芻蕘之言者此也惟我殿下當此日臨此闕思其居處思其笑語孝思藹然思所以寓慕伸恩伊日下敎臣等亦非不知聖意之萬一而若以我先王斷恩之聖念推之則聖敎所謂體先王之心者臣意則恐不然矣予曰俄已悉諭而其時處分不得不然者卽所以明先王之心也今日處分不得不然者卽所以體昔年之心也在先王之心則明字箚着在昔年之心則體字箚着伊日下敎則在於此闕此日也故只以明先王之心體先王之心爲敎而明字體字如是分看則義理尤自別矣秉模曰昔年之心卽先王之心明輿體恐不可兩看而大抵聖人御世必以刑賞爲先雖三代以前必有一二大處分而後天下率服治道寧謐至於此賊則一自丙申處分以後八域震動威斷赫然數十年揮廓整頓使龍蛇而盡化爲赤子者其效實本於此雖在堯舜之世亦豈無思亂之徒而不敢萌諸心發諸口者以其有一二大處分爲能鎭服臣民故也殿下今雖以瞽者之睡爲敎而此是明義錄義理大關此而全釋則不逞潛伏之類安知不籍重於聖敎以爲剖毀義理之計乎此未必皆具凶肚逆腸而然其欲漫漶義理破棄隄防者必欲其無是書一部明義將爲空言而自麟漢諸賊以下皆必生心矣此而奉承則今日朝廷其可曰有臣子乎予曰古人之氣節習尙比今時何如而雖以臺閣之爲執法之官尙有一二敢言之人倡爲全恩之論不少爲諱以今氣節之委靡習尙之渝惰而語到此等懲討則無非唐之魏徵漢之汲黯此其故何哉古之人所以大過人者能於衆論崢嶸之中獨立異議其言則雖似危言而不言之中裨補君德爲不少所謂今人之人人直言者予不欲誣一世而見今時態俗習以爲如是而後予乃樂聞也若從此等風習痛祛而亟改之使有移風易俗之實效則億萬斯年之基亶在於斯矣至於此事則初無爭不爭之可論卿等所請果何事也秉模曰向下傳敎先請還收而臺啓則惟願次第允從矣予曰傳敎今雖還收而全釋則自如矣非難於還收而此豈非不誠乎秉模曰先從傳敎而還收則臣等當更有所請矣予曰宥釋則前已宥釋而今番則只欲頒示文蹟而已前旣不爭執則今何爭執乎右議政沈煥之曰僚相已爲陳達而大抵義理有本末亂賊有源委自某年義理而爲乙未義理自乙未義理而爲丙申義理乙丙亂賊鄭妻卽其根括而麟謙恒簡養厚啓能單諸賊皆以鄭妻爲奧援矣當此日御此闕聖心之靡不用極臣亦仰揣而臣於入侍之路過尊賢閣追思往事驚心痛骨今若以宗社神人所共討所共誅之賊遽爾宥釋以此傳敎頒之八方垂諸後世則明義錄將爲無用之書而國不國入不人矣臣本無才能濫被恩造所以籍手事君者惟此義理而已無此義理則國綱何以維持人紀何以扶植臣等有死而已不敢奉承矣予曰卿言過矣過矣煥之曰臣等前日未能力爭之罪無以自贖而其時則京第之入處猶在於有無疑似之間今則旣已明頒傳敎又且全宥其罪名矣秉模曰明義錄中雖不拔之而此無異於已拔矣予曰今日則必欲從容感動使卿等奉承此外更無容他說矣煥之曰徒案則雖曰爻周而罪名則尙在矣今則竝與罪名而全宥之莫非臣等誠淺之罪而殿下何不爲宗傳大計耶未蒙兪音之前臣雖萬萬無狀何敢靦然抗顏於百僚之首乎檢校提學鄭民始曰縷縷聖敎固仰孝思之卓越臣等亦豈不感動而帝王之孝在於繼志述事以我先王至聖至明照燭鄭妻之凶謀則必當割恩斷義無所假貸而特以未及照燭未及處分之故尙今生在地上此已爲先刑之大者日前下敎雖以明體二字爲諭而以若罪惡當日處分之失之太寬猶未可謂之明先王之心至於今日則偃處京第殆若無故此莫非臣等不忠不誠之罪大臣之言亦以折柳樊圃之義先請收還傳敎而此係宗社安危之大防到今則惟有夬從三司之請斷以大義然後輿憤可洩矣原任直提學徐龍輔曰有天地則有明義錄有明義錄則有鄭妻之罪案今若全宥鄭妻則是無明義錄也臣等何敢奉承此敎乎原任直提學鄭大容曰有國所重莫嚴者隄防此而毀壞則國何以爲國乎亟許允兪臣等之望也直提學李晚秀曰臣於前後每伏承義理無二之敎中心莊誦而先臣嘗撰進明義錄箚子臣時在傍見其屬草每不勝憤惋之忱矣以天道言之今之距丙申不過二紀而是書義理若是撓改若又過二紀則將作何等貌樣乎一已之私恩不可伸萬世之大防不可毀惟有收還成命可以有光聖德矣原任直閣南公轍曰日前下敎旣以明體爲諭今日下敎又以丹書之自如爲諭夫明卽體體卽明豈有二致而今旣全宥其罪名則所謂丹書不過爲空言雖有而若無矣於斯二者穆然深思則必不待群下之請而反汗矣原任直閣金祖淳曰自覆載以來亂逆孰有如此賊者哉名以出置又復入處今則竝與其罪名而宥之隄防尤蕩然矣惟願亟從群情快賜處分焉檢校直閣沈象奎曰今日下敎以爲彼乃先王之所鍾愛今此宥釋乃所以體先志爲敎而此有不然者逆節彰露之前雖爲先王之所鍾愛而若在彰露之後則以先王聖德必當斷恩置辟今以先至之所曾愛也而有此全釋以爲體先志之道則臣未知其爲然矣民始曰臣等亦嘗與聞於明義錄纂修之時矣是書纂修之時以此賊爲凶逆之魁昭載其罪惡而今又奉行此敎則將爲何如人哉雖小事前後判異則將爲兩截人況此何等大義理大關係而當日之與聞是書者奉承於今日則其可曰有臣分乎伏望更加三思焉承旨李書九曰丙申以後二十餘年之間世道人心專靠此書扶持之力而到今全釋之不足又以䵝昧爲敎今則明義爲無用之書而爲人臣者將何所籍手乎聖明在上豈可使滿廷臣僚皆爲得罪倫紀之人而此非獨臣等之言乃八方黎庶之言感格天聽亟收成命然後今日臣子方可謂有臣分矣予曰䵝昧二字卽指入處京第之尙未明白而非以其罪名爲䵝昧也卿實錯看也承旨李勉競曰近年以島逆跳出之變臣等年年遭此境而還置之後則臣等亦以姑息之計每每捱過矣今則鄭妻罪名直以全釋爲敎聖明之意必以爲近日臣僚旣已耳慣目熟有此非常之擧而臣等亦具彝性此豈可恬然奉行乎鄭妻而無此罪名則國何以爲國臣何以爲臣乎傳敎頒示以前猶在疑似之間而旣已謄諸文蹟垂之來許則後日之見此文蹟者其不以明義錄爲疑案乎承旨金啓洛曰治亂賊莫先於明義理義理者公也不可以私恩而掩之也今此處分恐未免於以私掩公亟收前下傳敎仍允臺請然後義理可明亂賊可治矣承旨鄭尙愚曰臣於日前以前承旨登筵得借方寸之地略陳驚憤之忱而此賊非但殿下之罪人迺宗社之罪人殿下豈可以私恩屈公法乎劇逆之罪名全宥卽御極以後初有之過擧爲臣子者捨此義理而將何所藉手乎伏願亟從三司之請俾國爲國而人爲人焉承旨兪漢寧曰今日廷臣所以籍手事君卽一部明義也今若全釋此賊則是無明義錄也今日臣子孰敢奉承而自陷於夷狄禽獸之域乎水原留守徐有隣曰殿下之位祖宗之所付託臣民之所仰戴彼旣宗社之罪人則何可以私恩容貸乎以先王之心爲心則割恩斷義更無可議而雖以昔年之心仰體亦當行周公之事至今假息恩已至矣今此下敎孰有奉承之人乎亟賜還收臣等之望也上護軍洪良浩曰大臣諸臣旣已悉陳無容更達而自古全恩則猶或有之未聞有逆魁之罪名宥釋者矣大護軍李秉鼎曰鄭妻之罪名已宥則是鄭妻無罪也鄭妻而無罪則丙申諸賊孰爲有罪者乎擧國崩迫隄防毀墜八方人心將有瓦裂之慮豈有如此過擧乎聖敎中每以犯分爲敎而今日臣下若有一人之能眞箇輕爵祿直言敢諫之人則殿下必不如是矣臣等更以何顏自立於天壤之間乎大護軍徐邁修曰有天地不可無明義錄有明義錄不可無鄭妻之罪以我先大王聖德必不以今日之宥釋爲肯可伏願上以先王之心爲心下循八域臣民之情亟循輿請焉吏曹判書李時秀曰鄭妻凶謀方劇之時惟我慈聖炳幾燭姦至誠保護今若宥釋鄭妻則其於慈聖保護之功德何如也奏未畢予曰吏判之奏何可籍重爲說乎吏判罷職吏判則退出可也時秀退出承旨鄭尙愚曰吏判之言非籍重而然矣秉模曰吏判所奏非出籍重筵奏未畢至有譴罷之命誠過矣予曰乃父故相曾經撰進明義錄箚故吏判亦有此奏而此豈無籍重之嫌乎民始曰此是辭不達意而然豈可謂之籍重乎予曰卿宰則有難一一盡奏三司進前也大司諫宋銓曰殿下畀臣等以執法之官臣等只知有法而已此賊爲明義錄諸賊之首而又爲合啓諸賊之首此誠禍之根本亂之窩窟廾有四年之間自島而畿自畿而郊乙卯之入處城闉臣時待罪外邑未能詳知而特以屬籍至近之故尙置地上今又全宥其罪此莫非廷臣不誠之罪也刑政之中治逆爲最重至有誅亂賊於旣斃之後者誠以得罪倫紀則不可以晷刻容貸也今日朝廷雖無憂慮之可言而以渠負犯尙今偃息三司前啓已作紙上之空言至於罪名之全釋則尤是千萬過中之擧今若先自日前傳敎而反汗則臣等當更有仰奏矣雖以體昔年之心爲敎而昔年之慈愛卽天理人情之當然若其逆節已彰則亦豈不赫然誅討乎臣等旣登前席不得請則不敢退矣秉模曰寒殿久臨下情誠萬萬切悶而臣等未蒙允許之前豈敢晏然自立於周行乎日前下敎寔出於㝢慕之聖念而今日還收亦循公議之同然則彼此自不相妨而尤爲增光於聖德矣天下一日無權臣不可一日無重臣此古人之格言而重臣者招之不來麾之不去有所秉執則雖君父之尊不能以力屈而殿下所以待臣等者若是其輕朝廷豈可曰有重臣乎臣等誠未格天不勝悶隘矣予曰卿言大體亦好而雖非卿等之言雖具僚之言苟有可以勉屈者則豈必若是持難乎此事纔已洞諭更無可言者矣煥之曰臣雖愚昧豈不知聖意之萬一而重臣所奏中周公管蔡之言甚爲的當以昔年之心推之則亦必如此矣上自諸宰下至三司縷縷筵奏竟未蒙允臣以何顏自處於具僚之上乎厚被國恩願報絲毫豈敢爲求退之念而忱誠淺薄不能回天小臣則當退而竢罪矣仍退伏階下免冠予曰右相擧措萬萬過矣勿爲免冠卽爲陞殿之意注書往傳也注書回奏曰未蒙反汗之前寧被鈇鉞之誅不敢膺命云矣秉模曰今日處義臣與右相無異而右相則未蒙兪音之前必不陞殿如欲慰釋則卽爲還收處分區區之望也予曰右相事過矣承旨往傳使之速陞可也尙愚回奏曰右相今方出去欲爲胥命云矣予曰右相事萬萬過當矣秉模曰僚相之言卽臣之言也僚相旣被譴臣亦當出去待命矣仍退出予曰右相以去就質言至於免冠階下國體所在誠未安矣銓曰旣已質言於榻前則右相處義無怪其如是矣至於吏判之言亦不過辭不達意而不審之失小秉執之義大處分俱涉過中矣予曰大臣旣已退出而日勢已晚卿宰閣臣先爲退去也